《送陈师益还建安》
宋代·刘弇

南来海舶浮云涛，上有游子千金豪。闽山左转七千里，挂席六月天风号。

俯窥虞渊弄白日，彤霞下烁波欲熬。阳侯啸澜罔象舞，出没金背嬉鲸鳌。

等閒推徙失向背，往往三山随所遭。我欲惩幽验荒忽，脱非值子终徒劳。

吴牛喘月玉斗摇，金井芙蓉啼桔槔。一缘竹叶泛归梦，别兴斗与淮云高。

青蘋送客凄凉地，节物骎骎惊两毛。家园柿栗行可拾，况有䆉稏蟠东皋。

鲁连蹈海徒虚语，尼父乘槎安所逃。它时作底投快便，与子去作沧波遨。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。